Bygg Mjøssykehuset nå!

Folkehelse statistikken viser at Innlandet har store utfordringer relatert til aldrende befolkning og personer med utfordringer innen psykisk helse. Kompleksiteten i spesialisthelsetjenesten øker og det er mer behov for tverrfaglighet, innenfor alle områder av spesialisthelsetjenesten. I dag er sykehustilbudet i Innlandet fragmentert. Det er funksjoner ulike steder som ivaretar ulike problemstillinger. Dette går på bekostning av de dårligste pasientene med flere sammensatte behov, som må flyttes rundt i regionen for å få den behandlingen de trenger. Samtidig ser vi at det er en stor andel personer med psykisk sykdom som ikke får tilstrekkelig nødvendig somatisk helsehjelp.

Det er allerede stor mangel på helsepersonell, og dette problemet vil øke. Vi er derfor nødt til å skape attraktive arbeidsplasser med solide, gode og tverrfaglige fagmiljøer med høy grad av forskningskapasitet, som er fullt på høyde med de største sykehusene i Norge.

En nylig rapport fra Riksrevisjonens viser at Norge har store mangler innen rehabiliteringstilbudet. Dette på tross av at rehabilitering er et svært viktig virkemiddel for å begrense behovet for pleiepersonell innen helse, og pleiebehov i befolkningen. Den anbefalte løsningen for rehabiliteringstilbudet er legge dette i Mjøssykehuset slik at de kan ivareta kompetansen på rehabilitering i hele innlandet, både ved NTNU, HiNN og hos andre aktører, samt ha tilgjengelige ressurser i umiddelbar nærhet ved behov. Dette har Regjeringen fragmentert gjennom vedtaket om bevegelsessenter på Elverum.

I ny nasjonal helse- og samhandlingsplan lagt frem av regjeringen 1.3.2024 var regjeringen tydelig på at «– I mange år har man lagt til grunn urealistisk forventninger til hvor mye som kan effektiviseres. Nå foreslår vi å legge om finansieringen av sykehusene våre, sier Kjerkol». Regjeringen legger også inn en endring av kravet til egenkapital ved å senk kravet fra 30% til 10% for å kunne få støtte til nybygg. Selv om kravet senkes, så krever det fortsatt at sykehusene må effektivisere drift for å kunne sette til side midler til egenkapital. Dette henger ikke sammen.

Innlandet har store geografiske utfordringer som er krevende i akutte situasjoner. Innlandet Venstre mener derfor det må arbeides parallelt med etablering av Mjøssykehuset, robust ambulansetjeneste med luftambulanse samt gode legevakter som ivaretar befolkningen i hele Innlandet.

Innlandet Venstre vil:

* Etablere og samlokalisere ett stort Mjøssykehus som ivaretar alle funksjoner ved Moelv. Regjeringen må i statsbudsjettet for 2025 sikre investeringsmidler til oppstart av nytt Mjøssykehus, og endre kravet til egenkapital til 0%
* Akuttmedisinske- og prehospitale tjenester må utvikles til å fylle den livsnødvendige funksjonen i forkant av sykehustjenester. Det forventes at dette følges opp i pågående arbeid med ny stortingsmelding for dette området
* Sikre utdanning av alt helsepersonell gjennom å tilgjengeliggjøre gode praksisplasser ved sykehuset, og kompetanse og kapasitet innen forskning.
* Regjeringens politiske overstyring av rehabiliteringstilbudet i fremtidens Mjøssykehus må reverseres. Hoved hensikten med Mjøssykehuset er å samle fagkompetanse og fagressurser og ta i bruk kompetansen som eksisterer i hele Innlandet.